ET Euroopa Liidu Teataja C 320/47

Nõukogu määruse (EÜ) nr 510/2006 (põllumajandustoodete ja toidu geograafiliste tähiste ja päritolunimetuste kaitse kohta) artikli 6 lõike 2 kohase taotluse avaldamine

2009/C 320/20

Käesoleva dokumendi avaldamine annab õiguse esitada vastuväiteid vastavalt nõukogu määruse (EÜ) nr 510/2006 artiklile 7. Komisjon peab vastuväited kätte saama kuue kuu jooksul alates käesoleva dokumendi avaldamise kuupäevast.

KOONDDOKUMENT

NÕUKOGU MÄÄRUS (EÜ) nr 510/2006

„HESSISCHER HANDKÄSE”, „HESSISCHER HANDKÄS”

EÜ nr: DE-PGI-0005-0618-06.07.2007

KGT( X ) KPN ( )

1. Nimetus:

„Hessischer Handkäse”, „Hessischer Handkäs”

2. Liikmesriik või kolmas riik:

Saksamaa

3. Põllumajandustoote või toidu kirjeldus:

3.1. Toote liik:

Klass 1.3. Juust

3.2. Toote kirjeldus, mida punktis 1 esitatud nimetus tähistab:

Nimetus Hessischer Handkäse/Hessischer Handkäs tähistab algselt käsitsi vormitud ning seega käelaba suurusi väikesi juustukettakesi. Juustuliikide hulgas kuulub toode „Hessischer Handkäse”/„Hessischer Handkäs” hapupiimajuustude hulka. Hapupiimajuustud on sellised juustud, mille valmistamiseks on kasutatud peamiselt hapupiimakohupiima. Hapupiimakohupiima toodetakse üksnes hapendamisega (ilma laabita).

Toode „Hessischer Handkäse”/„Hessischer Handkäs” on olemas punase määrdejuustuna (kollane juust) ja hallitusjuustuna. Viimase puhul on näha erineva tugevusega hallitust. Traditsioonilise tootmisviisi tõttu on Handkäse iseloomulikult kettakujuline. Juustu kaal on 20–125 g. Toodet „Hessischer Handkäse”/„Hessischer Handkäs” toodetakse üksnes väherasvasena.

Tootel „Hessischer Handkäse”/„Hessischer Handkäs” on järgmised omadused:

a) punane määrdejuust (kollane juust): Väliskuju kuldkollasest kuni punakaspruuni värvi võidega rasvaselt läikiv sile pealispind Sisemus värvitoon valkjast kergelt kollakani Konsistents pehmest tihkeni, ühtlaselt küpsenud väljastpoolt sissepoole Lõhn ja maitse puhas, vürtsikast pikantseni

b) punane määrdejuust (kollane juust) piimhappehallitusega (kodus valmistatud): Väliskuju kergelt kollakas, valge piimhappehallituskihiga, ka üksnes ühelt poolt, kest ebaühtlasest kurruliseni Sisemus värvitoon valgest kollakani, lõikepind tuhm Konsistents pehme, ühtlaselt küpsenud väljastpoolt sissepoole Lõhn ja maitse puhas, mahedast kergelt aromaatseni

Toote „Hessischer Handkäse”/„Hessischer Handkäs” koostis oleneb lähtetootest – hapupiimakohupiimast. Tabelis 1 on esitatud toote peamised koostisosad.

Tabel 1

Toote „Hessischer Handkäse”/„Hessischer Handkäs” koostis (peamised koostisosad)

Osakaal koostisest (protsentides) Rasv kuivaines 1,1–2,3 Valk 26,6–37,7 Süsivesikud < 1 Vesi 55,2–68,6

3.3. Tooraine (üksnes töödeldud toodete puhul):

Toote „Hessischer Handkäse”/„Hessischer Handkäs” tooraine on hapupiimakohupiim. Juustu põhikoostisainena on sellel oluline tähtsus. Kohupiima toodetakse eranditult lehmapiimast. Täiendavad koostisained on laagerdumissoolad, söögisool (võib olla jodeeritud), retseptist olenevalt köömned, ka kaseiin ja puhaskultuurid (punase määrdejuustu kultuurid).

Toote „Hessischer Handkäse”/„Hessischer Handkäs” tootmiseks kasutatud hapupiimakohupiimal peavad olema järgmised omadused:

Välimus valge Konsistents pehme, aga kleepuv, kergelt teraline, mitte õlijas Lõhn ja maitse puhas, hapupiimane Kuivaine vähemalt 32 % pH väärtus < 4,2

3.4. Sööt (üksnes loomse päritoluga toodete puhul):

—

3.5. Tootmise erietapid, mis peavad toimuma määratletud geograafilises piirkonnas:

Toote „Hessischer Handkäse”/„Hessischer Handkäs” tootmine toimub määratletud geograafilises piirkonnas.

Tootmine hõlmab järgmisi tööetappe:

— üksikute hapupiimakohupiimapartiide lõikamine ja jahvatamine;

— segamine selliste koostisainetega nagu laagerdumissoolad, söögisool, vahel ka köömned ning punase määrdejuustu või piimhappehallitusega juustu „Hessischer Handkäse”/„Hessischer Handkäs” jaoks vajalikud koostisained ja kultuurid;

— juustukettakeste vormimine;

— juustu laagerdumine soojakambris, mille järgneb järelvalmimine kuni toote „Hessischer Handkäse”/„Hessischer Handkäs” pakendamiseni.

3.6. Erieeskirjad viilutamise, riivimise, pakendamise jm kohta:

Täilikult laagerdunud juustu pakendamine toimub määratletud geograafilise piirkonna tootmisettevõtetes, kuna juustu ei ole pakendamiseks võimalik teistesse piirkondadesse vedada. Väikeste, kuni 125 g raskuste juustukettakeste kvaliteet väheneks tunduvalt, kui neid pakendamata transporditakse. Tootmisettevõttest pakendamisettevõttesse veo ajal kuivaks juustukettakese pealispind ära. Samuti on suur oht, et pakkimisettevõttesse toimuva veo ajal võib toode bakterioloogiliselt nakatuda.

3.7. Erieeskirjad märgistamise kohta:

—

4. Geograafilise piirkonna täpne määratlus:

Hesseni liidumaa

5. Seos piirkonnaga:

5.1. Geograafilise piirkonna eripära:

Toodet „Hessischer Handkäse”/„Hessischer Handkäs” toodetakse talupoegliku traditsiooni kohaselt juba sajandeid. Juustu retseptuur ja valmistamisviisid on Hesseni liidumaa juustutööstustes pikka aega säilinud ning vastavad traditsioonilisele tootmisviisile, mida on kohandatud kaasaegsetele hapupiimajuustu valmistamise nõuetele.

Ajalooliselt on Hesseni Handkäse't esmakordselt nimetatud 1813. aastal, kui Groß Gerau elanikud müüsid oma käsitsi valmistatud juustu Mainzi turul.

Tootmise laienemisega sai tootest „Hessischer Handkäse”/„Hessischer Handkäs” lihtrahva üks põhitoiduaine. Hesseni Handkäse majanduslik ja kultuuriline tähendus suurenes veelgi 1893. aastal seoses juustumasina leiutamisega. Groß Gerau elaniku Peter Traiser II kõnealuse leiutisega oli Hesseni Handkäse tootmist võimalik veelgi laiendada. Handkäse tootmiskeskus oli ja on veel tänapäevalgi praeguse Lahn-Dilli maakonna piirkond Hüttenberger Land. Hochelheimi haldusüksuse kroonikast võib lugeda, et alates 1835. aastast on juustukaubandus olnud küla tuluallikas.

Aja jooksul on välja kujunenud Hesseni Handkäse’ga seotud eripärane söömiskultuur. Eriline sibulatest, äädikast ja õlist valmistatud marinaad, milles toodet „Hessischer Handkäse”/„Hessischer Handkäs” laagerdatakse („Handkäs mit Musik”), on piirkondliku söömiskultuuri üks tuntumaid variante. Tänaseni on säilinud traditsioonilised retseptid nii juustu valmistamiseks kui ka söömiseks ning nimetus „Hessischer Handkäse”/„Hessischer Handkäs”.

Tänapäeval toimub toote „Hessischer Handkäse”/„Hessischer Handkäs” tootmine keskmise suurusega, käsitöönduslikult toimivates juustutööstustes. Kõnealust eritoodet valmistatakse traditsiooniliste retseptide ja valmistamisviiside järgi, mis on kohandatud kaasaegsele tehnoloogiale.

5.2. Toote eripära:

Tootel „Hessischer Handkäse”/„Hessischer Handkäs” on kõrge maine Hesseni rahvusroana nii Hesseni liidumaal kui sellega külgnevates piirkondades. See toode ja kohalik õunavein „Äbbelwoi” ei tohi puududa üheski Hesseni söögikohas. Möödanikus Hesseni elanikkonna toiduaine ja majandusfaktorina oluline toode „Hessischer Handkäse”/„Hessischer Handkäs” on saavutanud kõnealuses piirkonnas erilise staatuse. Nii on tootel „Hessischer Handkäse”/„Hessischer Handkäs” Hesseni kultuuripärandi ja kõrgekvaliteedilise toiduainena elanikkonna teadvuses erakordne tähendus. Tänapäevalgi peetakse toodet „Hessischer Handkäse”/„Hessischer Handkäs” Hesseni liidumaale iseloomulikuks. Hesseni liidumaa hõrgutavaid roogi tutvustavates telesaadetes „Handkäs mit Musik” kuulub eriline austus just sellele tootele. Toote „Hessischer Handkäse”/„Hessischer Handkäs” ainulaadsus tuleneb Hesseni liidumaa juustumeistrite pikaajalisest oskustest vastava hapupiimakohupiima partii parimaid omadusi esile tuua. Sellega suurendatakse toote kvaliteeti ja tagatakse tasakaalustatud väärtuslik lõpptoode. Toote „Hessischer Handkäse”/„Hessischer Handkäs” ainulaadsusele ja erilisusele aitavad kaasa ka traditsiooniline käsitöönduslik valmistusviis ja -kogemus. Mõistega „traditsiooniline valmistusviis” on hõlmatud: eri kohupiimatootjate valmistatud üksikute hapupiimakohupiima partiide väljavalimine, individuaalne koostamine ja tooteks „Hessischer Handkäse”/„Hessischer Handkäs” kokkusegamine. Kõnealuse toiminguga on võimalik tagada peaaegu homogeenne lõpptoode. Käsitsi vormitud juustukettakesed laagerduvad 2–3 päeva, kusjuures soojakambri temperatuur on laagerdamise alguses ligikaudu 18 °C ja selle protsessi lõpus umbes 30 °C. Kõnealuse traditsioonilise meetodiga tagatakse juustu intensiivne maitse.

Kõnealune ainulaadsus ja erilisus teevad toote „Hessischer Handkäse”/„Hessischer Handkäs”, eelkõige kombinatsioonis „muusikaga”, „Hesseni eriroana” tuntuks kaugel väljaspool liidumaa piire.

5.3. Põhjuslik seos geograafilise piirkonna ja (kaitstud päritolunimetusega) toote kvaliteedi või omaduste vahel või (kaitstud geograafilise tähisega) toote erilise kvaliteedi, maine või muude omaduste vahel:

Toote valmistamise pikaajaline traditsioon, sellega seotud Hesseni liidumaa juustutööstuste kõrget kvaliteeti tagav eriline oskusteave ning toote „Hessischer Handkäse”/„Hessischer Handkäs” Hesseni rahvusroana Hesseni söögikultuuris jäädvustamine on kaasa aidanud sellele, et kõnealuse toote puhul on tegemist tuntud ja armastatud piirkondliku eriroaga.

Viide spetsifikaadi avaldamisele:

http://register.dpma.de/DPMAregister/geo/detail/30599015.2